Ulkoministeri Timo Soini on tuonut suomalaiseen keskusteluun, tai ainakin omiin monologeihinsa, monia sanoja, joita ei ennen Soinia ollut olemassa tai jotka olimme unohtaneet.

Tuorein sanoista on kommunisti. Sana tarkoittaa ihmistä, joka on väärässä, koska on kommunisti, tai ei oikeastaan kommunisti, vaan ihminen, joka on väärässä.

Soinin Suomi jakaantuu kahteen osaan: perusmiehiin, saunan terassilla totta mumiseviin äijiin ja kaikkiin muihin eli kommunisteihin, jotka eivät millään ymmärrä sitä, että nyt on vuosi 1975 eikä 2016.

Soini on normikommunistien lisäksi maininnut kiviterapiakommunistit ja fillarikommunistit suurimmiksi uhkiksi yhteiskuntarauhallemme. Seuraavassa muita kommunistiuhkia.

Vulvakommunistit. Naiset on käyttökelpoisia koti­oloissa, kunhan eivät tee kasvisruokia, mutta yhteiskuntaelämässä muuttuvat helposti kommunisteiksi.

Snopikommunistit. G ja F – eivät suomalaisia kirjaimia, joten me kyllä tartteta sellaisia ihmisiä kuin sosiologit, geologit, feministit ja chicagolaiset.

Keliakikommunistit. Työnnät nyt sitä meidän mamman leipomaa pullaa suuhus etkä tee koko ajan ittestäs tollasta numeroa.

Tosenttikommunistit eli tutkijat. Turha tutkia mitään, kun on itsestään selvää tutkimattakin, että asia on juuri niin kuin äsken saunassa laskuhumalassa sen päätin olevan.

Vesivärikommunistit. Minulla on mojova sutkaus siitä, miksi taide on turhaa. Kävin 10 vuotta sitten Kiasmassa vai mikä se invavessa on, ja siellä oli maalaus ja minä siihen, että olematon siskontyttäreni oksensi vatsataudissa matolle paremman ja vieläkin naurattaa oma persoonallinen huumorini.

Medialesbohomotranskommunistit. Kaksi viikkoa sitten lehdessä oli juttu lesboparista niin kuin ihmisistä, eli media = kommunisteja.

” Päänsisäiset kommunistit. Ehdottomasti nopeimmin kasvava kommunistiryhmä.

Olof Palme-kommarit. Sitä en oo koskaan ymmärtänyt, miks suomalaisten pitäis puhua Suomessa ruottia, kun se ei oo mun kieli, varmaan puhuvat musta jotain pahaa ruottiks, joten suomalaisten ei pitäis puhua Suomessa ruottia.

Vesikrassikommunisit. Sitä mää vaan, että jos eläimiä ei olis tarkoitettu syötäväksi, miks ne on tehty jauhelihasta? Tämän mojovan herjan heitin S-Marketissa viime vuonna ja kyllä joku varmaan räjähti nauruun, kun illalla tajus mun heiton.

Yksiökommunistit. Tuolla ajelevat ilmaisilla pyörillä terassilta toiselle vallankumousta suunnittelemassa, vaikka voisivat istua masentuneina paritaloissaan niin kuin ei-kommunistit.

Päänsisäiset kommunistit. Ehdottomasti nopeimmin kasvava kommunistiryhmä. Eilenkin auto hajos keskelle Tuusulanväylää ja hetken aattelin, että olisko pitänyt viedä se joskus huoltoon, kunnes tajusin, että tässä on sama lokiikka kun mun avioeroissa, eli ei tää mun vika oo, vaan kommunistien.

Kirjoittaja on kirjailija ja käsikirjoittaja.